טורקיה נמצאת על לוח טקטוני קטן, הממוקם בצומת לוחות טקטוניים שבה תנועה מרובה. הלוח הערבי נכנס תחת לוח אנטוליה ודוחף יחד עם הלוח האפריקאי את טורקיה לכיוון הלוח האירו-אסיאתי. תופעה זו היא שהפכה את 80% מהשטח במדינה לשבור והררי, והיא זו שגורמת למספר גדול של רעידות אדמה והתפרצויות געשיות באזור. בשנת 1999 התרחשה במדינה רעידת אדמה קטלנית באיזמיט, שגבתה כ- 25,000 קורבנות, 44,000 פצועים והרסה כ- 100,000 בתים. על פי התחזיות, בשנים הקרובות צפויה רעידת אדמה הרסנית נוספת באזור, ועם התקדמות הבניה לגובה ועליית הצפיפות בערים הגדולות, גדל החשש לאסון נוסף שיגבה המוני קורבנות.